作者:王邁
標題:沁園春
內容:夜來鬥庵，左顧綠雲，右盼素娥。好態濃意遠，隨宜梳洗，輕輕蓮步，豔豔秋波。妒寵爭妍，嬌痴無際，齊勸詩翁金叵羅。翁微笑、□一時飲盡，誰少誰多。月娥。唱後顏酡。莫也怕、浮雲妒月麼。問蘇州刺史，舊歡如夢，江州司馬，衫溼如何。翠幕空垂，唾花無跡，忍聽樽前飛燕歌。銷凝處，正瀟瀟煙雨，偏惱東坡。